Gedagte vir die dag:  Jy kan maar in die toekoms leefFoto: pixabay.com Wees bly oor die wonderlike toekoms wat God vir julle beplan. (Romeine 12:12a) Jesus se geslagsregister kon soms die wenkbroue laat lig. Sy voorvaders is Abraham en Isak, maar ook Isak se seun Jakob, wat sy broer bedrieg het om sy eersgeboortereg te kry. Ons lees van Juda, Jakob se seun, wat op sy oudag met sy bloedjong skoondogter, Tamar, trou! Ragab is ’n prostituut en haar seun, Boas, trou met Rut, ’n Moabitiese vrou en die ma van Isai … ’n Skewe en krom storielyn, sou ons sê. Tog word die Seun van God uit dié geslagsregister gebore en word Hy, seun van ’n nederige timmerman, dié Koning van alle tye. In elkeen van ons se verlede en dié van ons voorgeslagte, lê daar dinge wat ons maar eerder sou wou wegsteek. En tog kies ons Here om ons sy eie kinders te maak. Kies Hý om Homself te verneder om soos ’n misdadiger aan ’n vervloekte houtkruis te hang, sodat ons Koningskinders kan wees. Onthou: Jou verlede bepaal nie jou toekoms nie. God se liefde vir vandag is onuitputlik, ondanks ons gisters. Verlosser, dankie dat u groot genade ons menslikheid keer op keer uitvee.